Netta ttḥadaren-t deg uxxam am wakken ara tḥadreḍ amemmu n tiṭ-ik. Asmi d-irbeḥ akayad swayes yezri ɣer uɣerbaz alemmas, at-uxxam akk, nnan-as : « Aql-aɣ da alama dtewwiḍ agerdas. Ɣas ad t-nekkes i tɛebbaḍ-nneɣ, ad ak-t-nefk i kečč. » Ma d leqraya-w, nekk, urǧin tt-id-yewwi umeddaḥ deg teqsiḍt... Asmi sɛiɣ ḥdac n yiseggasen fehmeɣ deg lemɛun i yi-d-ttakken belli ur iyi-ttxellisen ara ayen ilaqen akken ad ɣreɣ deg tesnawit. Ɣas ẓewreɣ deg leqraya, yiwen ur inḥerwa deg-i. Ma d gma, imi d argaz, imal-is yugar kra yella, izwar kullec.